प्राइवेट हॉस्पिटल में भर्ती लड़की से रेप, 2 डॉक्टरों समेत एक नर्स और कंपाउंडर नामजद  
प्राइवेट हॉस्पिटल में भर्ती लड़की से रेप
2 डॉक्टरों समेत एक नर्स और कंपाउंडर नामजद
लड़की के भाई ने दी तहरीर
मथुरा के एक निजी अस्पताल में भर्ती किशोरी के साथ कंपाउंडर द्वारा कथित रूप से दुष्कर्म करने का मामला सामने आया है. पुलिस ने लड़की के भाई की तहरीर पर उसके साथ दो चिकित्सकों और नर्स को भी नामजद किया है. पुलिस मामले की जांच कर रही है. हाईवे थानाक्षेत्र के सदुवनराम गौतम ने बताया, 'रिफाइनरी क्षेत्र के एक गांव निवासी 16 वर्षीय किशोरी के भाई ने शिकायत दर्ज कराई है कि गुरुवार शाम को उसने अपनी बहन को तबीयत खराब होने पर अस्पताल में भर्ती कराया था और उसकी देखभाल के लिए वह भी रात में अस्पताल में रुका था.'
गौतम ने बताया, 'शिकायतकर्ता के अनुसार रात 12 बजे के करीब अस्पताल में लगभग सभी बीमार व उनके तीमारदार सो गए. इसी दौरान वहां के कंपाउंडर श्याम सुंदर ने अंधेरे स्थान पर ले जाकर उसकी बहन के साथ दुष्कर्म किया. उसकी आंख खुली तो बिस्तर पर बहन को न पाकर उसे देखने निकला तो कंपाउंडर और एक नर्स को भागते देखा. उन्हें पकड़ने की कोशिश की तो उन लोगों ने उसके साथ मारपीट की.'
गौतम ने कहा, 'उसने अपनी शिकायत में इसके लिए अस्पताल के दो चिकित्सकों को भी जिम्मेदार ठहराते हुए उनके भी नाम रिपोर्ट में दर्ज कराए हैं. दूसरी ओर, अस्पताल संचालक का कहना है कि उल्टे उस युवक ने अस्पतालकर्मियों के साथ मारपीट की और अब पेशबंदी में दुष्कर्म का आरोप लगाया जा रहा है. इसलिए यह आरोप पूरी तरह से झूठा है.'